ועדת הפנים ואיכות הסביבה, כנסת 17, פרוטוקול מספר 63, 2006-11-27 10:30

גאלב מג'אדלה: בוקר טוב לכולם.

גאלב מג'אדלה: אנחנו, ברשותכם, רוצים לפתוח את ישיבת ועדת הפנים והגנה על הסביבה, בנושא שהגיע אלינו לדיון מהיר, של חבר הכנסת יצחק אהרונוביץ', מנשיאות הכנסת.

גאלב מג'אדלה: מתן הלוואות במסגרת תוכנית הבראה – מועצה מקומית מעלה אפרים.

גאלב מג'אדלה: - למה זה מעלה אפרים?

גאלב מג'אדלה: יש עוד עשרים כאלה.

יצחק אהרונוביץ': אני פניתי, דיברתי, הם פנו אלי, ביקשו את הסיוע.

יצחק אהרונוביץ': אני ביקשתי את הדיון על מעלה אפרים, אני מעריך שיש פה עוד כאלה, כן.

יחזקאל לביא: כל הרשויות ביו"ש ומלבדן יש למעלה מ- 20 רשויות בתוך תחומי מדינת ישראל.

יצחק אהרונוביץ': כן.

יצחק אהרונוביץ': מאחר שהם היו הראשונים שפנו, אז - - -

גאלב מג'אדלה: קיבלתי ברגע זה מכתב מפיני קבלו, סמנכ"ל רווחה – אתם אומרים שאין רווחה.

יצחק אהרונוביץ': מרכז השלטון המקומי.

גאלב מג'אדלה: אני מקווה שהממשלה תלך ל - - - את מרכז השלטון המקומי, ולשר רווחה.

יצחק אהרונוביץ': כן.

יצחק אהרונוביץ': יש בג"ץ על זה.

גאלב מג'אדלה: התקיימו בנושא – וזו אינה בעייתה של מעלה אפרים, אלא של עשרים יישובים שחתמו על תוכנית הבראה, והבנקים אינם מאשרים להם הלוואה.

גאלב מג'אדלה: אני רואה שיש לנו עשרים יישובים בנוסף לזה, לפי מה שאומר סמנכ"ל רווחה של מרכז השלטון המקומי, אבל הוא גם מתנצל שנבצר מנציגו מר רון חן להגיע לדיון עקב גיוס בנו לצה"ל.

גאלב מג'אדלה: ו- "אנוכי נמצא בוועדה - - - אז השלטון המקומי לא מיוצג כאן.

גאלב מג'אדלה: אחר כך הם מתפלאים למה השלטון המקומי בדרך לקריסה.

קריאה: אבל ראשי הרשויות פה.

קריאה: זו הזרוע הביצועית שלהם.

גאלב מג'אדלה: בבקשה, חבר הכנסת אהרונוביץ'.

יצחק אהרונוביץ': בוקר טוב לכם, אדוני היושב ראש, אני באמת ביקשתי דיון מהיר בוועדת הפנים לאחר שהיו לי שיחות עם פרנסי היישוב ועם ראש המועצה המקומית מעלה אפרים, דני ביטון, שנמצא אתנו, ומאחר שראיתי את הבעיה שהיא בעיה כבדה, אמרתי שאני אעלה את זה ואבקש דיון מהיר.

יצחק אהרונוביץ': אני כמובן מודה לאדוני היושב ראש שמקיימים את הישיבה, ואני מקווה שגם יהיו תוצאות.

יצחק אהרונוביץ': אנחנו מדברים פה על מועצה, ויש פה גם נציגים, ראשי רשויות נוספים, שאני מאד מעריך ומוקיר, יש לנו גם את אבי נעים, ראש מועצת בית אריה, וכמובן ראש המועצה של בקעת הירדן נמצא אתנו, ועוד כאלה ואחרים שבאמת אני מכיר את בעייתם והיא לא פחותה מהבעיה שאני כרגע מעלה אותה, של מעלה אפרים.

יצחק אהרונוביץ': מדובר על יישוב של 1800 תושבים, 450 בתי אב, ואני אגיד שמבחינתי, לפחות, הם כרגע בני ערובה.

יצחק אהרונוביץ': הם בני ערובה בידי משרדי הממשלה והכדור מסתובב כרגע בין משרד הפנים לאוצר, לשלטון המקומי, ואנחנו לא יוצאים מזה.

יצחק אהרונוביץ': לי אין את הפתרונות, לכן אמרתי: אני מבקש לקיים את הדיון.

יצחק אהרונוביץ': המועצה נכנסה לתוכנית הבראה בין משרד הפנים לרשות וקבלת הלוואות לכיסוי הגירעון, ואנחנו מדברים על קרוב לשישה מיליון שקל.

יצחק אהרונוביץ': התקבלו עד היום קרוב לשני מיליון, וזכאות לעוד שני מיליון, 450,000 שקל.

יצחק אהרונוביץ': מאז הבחירות, למעשה, בנק אוצר השלטון מסרב לתת הלוואה למועצה, מאחר שנאמר שלא לאשר הלוואות לרשויות באיו"ש לאור המצב הפוליטי.

יצחק אהרונוביץ': אימרה מסוכנת וחמורה מאד.

יצחק אהרונוביץ': היא נאמרה, יכול להיות, לא במתכוון, אבל מאחר שהיא נאמרה, אני בהחלט רואה אותה כאמרה לא נכונה ומסוכנת, לכן, אמרתי שאנחנו חייבים להעלות את זה.

יצחק אהרונוביץ': לפני שהעלינו את זה לדיון, לפני שראש המועצה העלה את זה לדיון פה וביקש את ההתערבות שלי, יש פה פניות ממאי – למשרד הפנים – ביוני – למשרד הפנים – אנחנו מדברים פה, כמובן, לשר, ובספטמבר למנכ"ל משרד הפנים, והפנייה האחרונה היתה בנובמבר לראש הממשלה.

יצחק אהרונוביץ': היתה פנייה טלפונית וגם שם אין היענות, ולמעשה מחר בבוקר מנתקים את החשמל במבנים הציבוריים וברחובות של מעלה אפרים, מים - כבר היו ניתוקים, וחוסר אפשרות לפעול כספית.

יצחק אהרונוביץ': ישנם עיקולים בדרך, ואני מבקש את הסיוע, כמובן, עם אותם גופים.

יצחק אהרונוביץ': עד כאן, אדוני.

גאלב מג'אדלה: תודה.

גאלב מג'אדלה: גבירתי חברת הכנסת שרה מרום-שלו, רוצה לומר משהו?

שרה מרום שלו: לא הייתי בדיון.

שרה מרום שלו: בהמשך.

שרה מרום שלו: אבל במעלה אפרים אני יודעת בדיוק מה המצב שם, כי אני נמצאת הרבה שם.

גאלב מג'אדלה: אנחנו נכניס אותך לנושא בהמשך.

גאלב מג'אדלה: חבר הכנסת אהרונוביץ' הביא לנו לדיון מהיר תלונה של המועצה במעלה אפרים שבנק אוצר השלטון המקומי לא נותן הלוואות כדי שימשיכו ויקדמו את תוכנית ההבראה, שהיא בשלבים מתקדמים.

גאלב מג'אדלה: המועצה במצב של קריסה.

גאלב מג'אדלה: קיבלנו הבוקר מסמנכ"ל רווחה בשלטון המקומי מכתב שיש עוד עשרים ישובים כאלה.

גאלב מג'אדלה: אדוני ראש המועצה, רוצה לומר משהו?

דניאל ביטון: כן.

דניאל ביטון: בוקר טוב לכולם, בוקר טוב אדוני יושב ראש הוועדה.

דניאל ביטון: חבר הכנסת אהרונוביץ', אני מודה לך על הדיון המהיר.

דניאל ביטון: אני, ברשותכם, רוצה לעדכן אתכם.

דניאל ביטון: מדובר על מועצה מקומית שחתמה על הסכם הבראה לפני כשנתיים עם משרד הפנים, ובהסכם סוכם שנקבל מענקים ונקבל הלוואות.

דניאל ביטון: עד לפני כשמונה חודשים עמדו בתנאים האלה, קיבלנו גם מענקים וקיבלנו גם הלוואות.

גאלב מג'אדלה: כמה צריכים להיות מענקים וכמה הלוואות?

דניאל ביטון: תכף.

דניאל ביטון: לגבי הלוואות אנחנו מדברים על 6 מיליון הלוואות.

דניאל ביטון: שתבינו את הנושא: מדובר על הסכם שהתחייבנו לגביו כרשות ועמדנו בזה: 50% מהעובדים הלכו הביתה.

גאלב מג'אדלה: כמה עובדים היו לכם?

דניאל ביטון: היינו כ-50 עובדים, אנחנו היום כ-24 – 25 עובדים, כולל חינוך.

דניאל ביטון: אנשי שירותים, חינוך, סייעות ותחזוקה.

דניאל ביטון: אין מנהלי מחלקות במועצה המקומית מעלה אפרים, כל המנהלים פוטרו, כל זאת ראינו עין בעין עם משרד הפנים כדי להבריא את המועצה הזאת.

דניאל ביטון: לצערי, בשמונה החודשים האחרונים הפסיקו לנו את ההלוואות, המועצה קרסה.

דניאל ביטון: הביאו אותנו בפני פסקי דין, בתי משפט, נוצר נזק של למעלה ממיליון שקלים.

דניאל ביטון: לפני כשבועיים – לא מרפים מאתנו, גם מקורות וגם חברת חשמל – ניתקו.

דניאל ביטון: ניתקו מים ליישוב.

דניאל ביטון: במשך שלושה ימים, יום אחרי יום.

דניאל ביטון: יש לנו את מערכת החינוך, שהיא מערכת משותפת של חטיבה ותיכון – הילדים היו בלי מים.

דניאל ביטון: קיבלתי עכשיו פקס מהיר שמחר הולכים לנתק את היישוב.

דניאל ביטון: אנחנו בדיונים בין משרד הפנים למשרד האוצר.

גאלב מג'אדלה: ממי הפקס שקיבלת עכשיו?

דניאל ביטון: מחברת החשמל.

גאלב מג'אדלה: הם רוצים לנתק את החשמל?

דניאל ביטון: כן.

דניאל ביטון: רוצים לנתק חשמל.

גאלב מג'אדלה: מענקים קיבלתם?

דניאל ביטון: לא.

דניאל ביטון: עומדים בפנינו מענקים על הפרק, ולא קיבלנו.

דניאל ביטון: מקפיאים לנו אותם.

דניאל ביטון: בישיבה אחרונה שהתקיימה עם מנכ"ל משרד הפנים - - -

גאלב מג'אדלה: כמה מענקים היו צריכים להיות?

גאלב מג'אדלה: 6 מיליון הלוואות.

גאלב מג'אדלה: כמה מענקים?

שלמה הוס: 6 מיליון.

דניאל ביטון: שישה ושישה, בערך.

דניאל ביטון: אדוני היושב ראש, בישיבה אחרונה שהתקיימה עם מנכ"ל משרד הפנים, מר רם בלינקוב, נאמר לי: ראש המועצה, אתה צודק, אני מצטער, זה לא בסמכותי, זה נמצא במגרש של האוצר, תפנה לאוצר.

דניאל ביטון: בדיונים שהיו עם האוצר: הנושא מטופל.

דניאל ביטון: הנושא מטופל כבר שמונה חודשים.

דניאל ביטון: המועצה כבר קורסת, נוצרו נזקים, אין עדיין פתרון.

דניאל ביטון: אני יודע שהיו תקדימים במשרד הפנים, של נושא של חלף אשראי.

דניאל ביטון: אנחנו רוצים את הכסף, אנחנו לא אשמים, אנחנו בני ערובה.

דניאל ביטון: לא ייתכן שהילדים שלנו, הקשישים שלנו, כל היישוב יסבול בגלל מלחמות פנימיות במשרדים.

דניאל ביטון: כל הנושא שקשור למשרד הפנים, אם זה בנושא של מענקים או לקדם דברים, ראו – יושב פה גל לניאדו – עין בעין כדי לקדם.

דניאל ביטון: אבל נתקע הנושא של האשראי – ואני מחדד אותו – נתקע הנושא של האשראי, והעלה אותו חבר הכנסת אהרונוביץ'.

דניאל ביטון: חמור מאד.

דניאל ביטון: נאמר על ידי הבנק: מאז ההתנתקות, לא נאפשר אשראי לרשויות שנמצאות מעבר לקו הירוק, לטווח הארוך.

דניאל ביטון: רצו לאשר שלי יודעת, דיברתי אתה – רצו לאשר לנו הלוואות לתקופה של שנתיים.

דניאל ביטון: מי יכול לעמוד בזה?

דניאל ביטון: אין לנו יכולות, וגם האוצר לא היה מאשר את הדבר הזה.

דניאל ביטון: לא יתכן, במדינה מתוקנת, שבמהלך שמונה חודשים אנחנו פינג-פונג בין הפנים לבין האוצר, כאשר הדבר נתקע, חד משמעית, בתוך האוצר, ולא נמצא פתרון.

דניאל ביטון: אני אומר לכם, יושבים פה נציגים של הפנים וגם של האוצר: ריסקתם את תוכנית ההבראה.

דניאל ביטון: תוכנית ההבראה מרוסקת.

דניאל ביטון: אני דורש, אדוני היושב ראש, לחדש את תוכנית ההבראה, לשלם לנו עבור הנזקים שנגרמו לנו בשמונה חודשים האלה, ולראות איך מפצים אותנו, איך משפים אותנו, לגבי ההמשך.

דניאל ביטון: לא יעלה על הדעת שאנחנו כבני ערובה בידי המשרדים הממשלתיים האלו.

דניאל ביטון: עד היום היתה תכתובת – לכל המשרדים, רבותיי – שערורייה ציבורית.

דניאל ביטון: חוץ מהפגישה עם מנכ"ל משרד הפנים, אין שום מכתב.

דניאל ביטון: לא ממנכ"ל משרד האוצר, לא משר האוצר, לא משר הפנים – דרך אגב, יש ישיבה עם שר הפנים בעשרה בדצמבר.

דניאל ביטון: לא יעלה על הדעת שהדברים מתנהלים ככה, שאנחנו בחזית.

דניאל ביטון: השלטון המקומי מוצא את עצמו, הרשויות, מוצאות את עצמן, חסרי אונים, ואין אל מי לפנות.

דניאל ביטון: אני מדבר על דברים שמגיעים לנו על פי חוק, ועד היום אין קול ואין עונה.

דניאל ביטון: "הדברים בטיפול".

דניאל ביטון: זה מה שנאמר כל הזמן שלי, נכון?

דניאל ביטון: בשיחות?

דניאל ביטון: הדברים מטופלים.

גאלב מג'אדלה: תודה רבה.

גאלב מג'אדלה: רק שאלה, בבקשה: מתי לאחרונה דיברתם עם משרד הפנים?

דניאל ביטון: כל יום, אדוני היושב ראש.

דניאל ביטון: כל יום.

דניאל ביטון: נושא אשראי, נאמר לי על ידי משרד הפנים, זה האוצר.

דניאל ביטון: תפנו לאוצר.

גאלב מג'אדלה: עם מי דיברת?

גאלב מג'אדלה: האיש המוסמך האחרון שדיברת אתו במשרד הפנים?

גאלב מג'אדלה: מתי?

דניאל ביטון: ישיבה רצינית מאד עם מנכ"ל משרד הפנים, עם כל הפורום המקצועי של משרד הפנים.

גאלב מג'אדלה: מתי?

דניאל ביטון: לפני כחודש.

גאלב מג'אדלה: ומאז חודש דיברת עוד, לא?

דניאל ביטון: יום יום.

דניאל ביטון: מדברים עם הרפרנט לכספים, גל לניאדו, מדברים עם החשב, עם אושיק, שיחות יום יומיות עם משרד הפנים, כי אנחנו לא מסוגלים לתפקד.

גאלב מג'אדלה: תודה רבה.

יחזקאל לביא: שאלה אחת קטנה.

גאלב מג'אדלה: כן.

גאלב מג'אדלה: יחזקאל לביא, יועץ הוועדה.

יחזקאל לביא: אני הבנתי שביום שלישי האחרון נחתם מסמך במשרד הפנים, שמקדם לכם סכום כסף בגדר של מ-50% ל-100% לגבי חילופי אשראי וחילופי מענקים.

יחזקאל לביא: אתם יודעים משהו על זה?

דניאל ביטון: לא יודעים שום דבר.

יחזקאל לביא: גל, אתה יודע משהו על זה?

דובי טל: אפשר כראשי רשויות להוסיף כמה מילים, כבוד היושב ראש, לפני שמשרד הפנים עונה?

גאלב מג'אדלה: הבעיה ברורה.

גאלב מג'אדלה: מה אתם יכולים להוסיף על מה שאמר העמית שלכם?

דובי טל: אל"ף, המועצה שלו היא דוגמה, כמו שאמרת.

דובי טל: אני, לא בתוכנית הבראה חוקית, כבקעת הירדן.

דובי טל: אנחנו עשינו תוכנית הבראה מרצון.

דובי טל: ובתוכנית הבראה מרצון אין מענקים בכלל, רק הלוואות.

דובי טל: אני מסתובב שנה עם נייר: 6 מיליון שקל הלוואה, בנק אוצר השלטון, המנכ"ל שלו והיושב ראש שלו, מאז ההתנתקות אומרים חד משמעית: לא תקבלו, כי אנחנו לא רוצים שישלחו אותנו למפרק אחרי שישלחו אתכם הביתה, לכן לא תקבלו הלוואות לזמן ארוך.

גאלב מג'אדלה: לפני זה קיבלתם?

גאלב מג'אדלה: לפני ההתנתקות?

דובי טל: בוודאי.

דניאל ביטון: קיבלנו כמו שעון.

דניאל ביטון: כמו שעון קיבלנו, אדוני היושב ראש.

גאלב מג'אדלה: כי לי ידוע שמאז שנמכר בנק אוצר השלטון המקומי לצרפתים, יש בעיות בנושאים האלה, כי גם פשלה נעשתה שם, לא חייבו אותם במתן הלוואות כפי שזה היה נהוג.

גאלב מג'אדלה: יש בעיה.

גאלב מג'אדלה: אני יודע שיש בעיה עוד לפני ההתנתקות, בלי שום קשר להתנתקות.

דובי טל: נכון, אבל רשויות שהן בתוך הקו הירוק, מקבלות גם היום הלוואות.

דובי טל: אם אתה עומד בקריטריונים המסחריים, אתה מקבל.

דובי טל: אני עומד בקריטריונים, עומד בכל החזרי ההלוואות, אין לי בעיה.

דובי טל: הם לא ישלחו את זה.

דובי טל: אני ביקשתי את זה מהם בכתב, לא מוכנים.

גאלב מג'אדלה: אתה בטוח?

גאלב מג'אדלה: כי יש רשויות בתוך הקו הירוק שיש להן בעיה.

דובי טל: יכול להיות שמסיבות עסקיות, סיבות מסחריות.

דובי טל: סיבות מסחריות זה דין אחר, שזה אני חושב צריך להפקיע מבנק אוצר השלטון את הבלעדיות – אתם, כל הכספים שלכם עוברים רק אליהם.

דובי טל: למה?

דובי טל: תעברו לבנק אחר, יעשו אתנו עסקאות בתנאים אחרים.

דובי טל: אבל כל הכספים עוברים דרכם, לנו אין ברירה, אנחנו חייבים לעבוד דרכם, אבל את השירות שבנק מסחרי נותן לך, אתה לא יכול לקבל.

דניאל ביטון: עד היום האוצר לא מצא פתרון.

אבי נעים: אני אשמח להוסיף מילה למה שדני היטיב לבטא.

אבי נעים: דני דיבר בשם מעלה אפרים, אבל אני חושב שקיימת פה בעיה עקרונית.

אבי נעים: אני ראש מועצה של בית אריה שנמצאת במערב השומרון ומתוכננת להיות גם ממערב לגדר.

אבי נעים: הגדר נבנית לנו ממזרח.

אבי נעים: זאת אומרת: אנחנו בתוך גושי ההתיישבות, גם בתחום הקונצנזוס, אם לצורך העניין קיים גם ויכוח פוליטי.

אבי נעים: אנחנו עומדים בכל יעדי תוכנית ההבראה, וברמה העקרונית תוכנית ההבראה – אני רק רוצה להגיד - נבנתה בחטא.

אבי נעים: כי מה עושים?

אבי נעים: לוקחים רשויות עם בעיות כלכליות ומעמיסים עליהן הלוואות.

אבי נעים: גם אילו ההלוואות היו מאושרות.

אבי נעים: לכן הפתרון הוא, לטעמי, קלוקל מראש.

אבי נעים: יחד עם זאת, אני נכנסתי לתוכנית הבראה של שנתיים, אני עומד בכל היעדים – ויש אבני דרך כל חצי שנה, כשבוחנים אותך.

אבי נעים: אומרים לך רמה של גירעון שאתה צריך לסגור.

אבי נעים: ואם בשנת 2004 מועצה מקומית בית אריה היתה מוגדרת כמועצה על סף - - - פירעון, עם כחמישה וחצי מיליון שקלים גירעון שוטף, בשנת 2005 זאת היתה השנה הראשונה – יצרתי גירעון של 680,000 שקל בלבד, כשהיעד שמשרד הפנים הגדיר לי היה כמעט שני מיליון.

אבי נעים: זאת אומרת, יותר טוב במיליון ממה שהם הגדירו לי.

אבי נעים: גם בנושא המענקים משרד הפנים מטיל עלינו קשיים.

אבי נעים: למה?

אבי נעים: כי אם בתוכנית ההבראה התחייבתי להעלות את הארנונה ב-7% שנה ראשונה ו-7% שנה שנייה, אבל אני רואה שבלי להטיל גזירות על הציבור אני עומד ביעדים, באים אלי בדיון האחרון, הרפרנט באגף התקציבים במשרד הפנים, ואומרים לי: לא.

אבי נעים: תטיל עוד 7% על התושבים שלך.

אבי נעים: אני אומר להם: אבל למה?

אבי נעים: אני עומד ביעדים.

אבי נעים: למה להטיל גזירות על הציבור?

אבי נעים: אני עושה סקר נכסים, העליתי את הארנונה ב-7%.

אבי נעים: למה?

אבי נעים: אומרים לי: ככה.

אבי נעים: אנחנו רוצים שתעלה.

אבי נעים: 200,000 שקל מענק הם מעכבים לי.

גאלב מג'אדלה: הם רוצים להשניא את הממשלה על הציבור?

אבי נעים: לא יודע.

אבי נעים: עכשיו, 200,000 שקל אלה לאן ילכו?

אבי נעים: ילכו למשכורות של העובדים שלי, לקופות של העובדים שלי.

אבי נעים: אצלי עומדות, דני, כ-3.4 מיליון שקל הלוואות שלא יכולות להיות ממומשות.

אבי נעים: אני ירשתי מקודמי אותו סדר גודל של חוב למס הכנסה, כספי ניכויים.

גאלב מג'אדלה: איך מצד אחד לא יכולות להיות ממומשות על ידי המועצה, ומצד שני אתה משחרר את הציבור מ-7%?

גאלב מג'אדלה: אתה צריך לעמוד בתוכנית ההבראה.

אבי נעים: לא, לא.

אבי נעים: אני עומד ביעדים של תוכנית ההבראה, אבל לכספים האלה אני זקוק.

אבי נעים: ה-3.4 מיליון שקל האלה, זה בדיוק חוב שהמועצה שלי חייבת למס הכנסה ככספי ניכויים.

אבי נעים: חוב שירשתי.

אבי נעים: אני אומר דבר פשוט: אל תתנו לי את המענקים, תעבירו את זה למס הכנסה ותפתרו אותי מהחוב שאני חייב למס הכנסה.

אבי נעים: אבל גם זה לא פתיר.

אבי נעים: דהיינו, המועצה המקומית, למרות שעומדת בכל היעדים, למרות שקיצצתי בכוח אדם מוניציפלי ב-50%, למרות שאם אני מממש את כל ההלוואות ואת כל אבני הדרך ,אני מקטין את הגירעון המצטבר ב-70% תוך שנתיים – לא נותנים לי ולא מאפשרים לי לעשות זאת.

גל לניאדו: קודם כל, הדיון היה על הנושא של מעלה אפרים.

גל לניאדו: לא הבאתי חומר של בית אריה ולא התכוננתי לעניין של בית אריה.

גאלב מג'אדלה: לא.

גאלב מג'אדלה: תתמקד במעלה אפרים.

גל לניאדו: אבל הערה אחרונה: תוכנית ההבראה – קודם כל, זה שהוא נותן לעצמו ציונים, אם הוא עמד או לא בתוכנית ההבראה, זה טוב ויפה.

גל לניאדו: יכול להיות שהוא גם צריך להיות בודק תוכניות ההבראה של עצמו.

גל לניאדו: אבל הוא לא עמד בהגדלת הארנונה ב-7%.

גל לניאדו: והוא התחייב על זה בתוכנית ההבראה.

אבי נעים: בגירעון עמדתי?

אבי נעים: כן או לא?

גל לניאדו: אין לי כאן את הנתונים, אני לא יכול עכשיו להגיד לך.

אבי נעים: אין לך כאן את הנתונים – יום חמישי היינו בדיון.

גל לניאדו: אבי, אין לי כאן את הנתונים.

גל לניאדו: אם היו לי אותם כאן, הייתי יכול לענות סעיף אחרי סעיף.

גאלב מג'אדלה: בבקשה.

גל לניאדו: העניין של בקעת הירדן – עוד מעט, סוף כל סוף, אחרי שנה של עיכוב, משרד הפנים קיבל מקורות ליצירת תוכנית הבראה אפקטיבית בבקעת הירדן, תוכנית שתהיה עתירת מענקים.

גל לניאדו: לעניין מעלה אפרים – יש תוכנית הבראה אחת, שנחתמה ב-25 ביולי 2006, והיא תוכנית ההבראה המחייבת והקיימת.

גל לניאדו: אני לא מכיר תוכנית הבראה אחרת.

גל לניאדו: זה קודם כל.

גל לניאדו: בתוכנית ההבראה הזאת יש בערך 1,800,000 שקל הלוואות שהרשות לא קיבלה, היא צריכה לקבל.

גל לניאדו: זה הסכום שמדובר פה.

גל לניאדו: הבעיה פה היא אמיתית, ידועה, משרדי הפנים והאוצר לא הצליחו לפתור אותה עדיין.

גל לניאדו: לא הצליחו להביא את הבנק לעמוד בהסכם שהוא חתם מול המדינה או מולנו.

יצחק אהרונוביץ': אבל גל, אתה מחזיק פה בני ערובה.

יצחק אהרונוביץ': אתה שם לב שיש פה תושבים.

גאלב מג'אדלה: רגע, תן לו לסיים.

גל לניאדו: בגלל שהבעיה הזאת ידועה ומשרד הפנים ער לה בכל זאת – קודם כל, זה לא פתרון שורש, אבל התחשבות בנושא הזה היתה בתקצוב – ממש לפני שבוע – של מענקים מתוכנית ההבראה שצריכים לעבור לרשות – מדובר על 600,000 שקל.

גל לניאדו: כמו כן אני רוצה לציין שהרשות קיבלה בשנת 2006, שיהיה ברור, 1,600,000 שקל מענקי הבראה.

דוד אזולאי: במסגרת תוכנית ההבראה.

גל לניאדו: במסגרת תוכנית ההבראה.

גל לניאדו: אבל התקצוב של השש מאות הנוספים היה תוך התחשבות במצב הספציפי של אי קבלת האשראי על ידי הרשות המקומית.

גל לניאדו: תקצוב שעדיין לא התקבל ברשות.

דוד אזולאי: מי לא עומד בתוכנית ההבראה?

דוד אזולאי: האם המועצה או אתם?

גל לניאדו: תוכנית ההבראה חלה רק על המועצה.

דוד אזולאי: אה.

דוד אזולאי: לא על המשרד?

דוד אזולאי: איך יכול להיות?

דוד אזולאי: אם הוא צריך לקבל כסף מהמשרד, אם זו הלוואה, אם זה מענק.

דוד אזולאי: יש תוכנית הבראה, אתה דורש מראש המועצה לעמוד בתוכנית ההבראה – והוא חייב לעמוד.

דוד אזולאי: אני לא בא להגן על ראש המועצה, שלא תבין אותי לא נכון.

דוד אזולאי: הוא עומד בתוכנית ההבראה, אבל אתה צריך להעביר את החלק שלך, בשלב א' או ב'.

דוד אזולאי: אתה לא מעביר אותו.

דוד אזולאי: מה אתה רוצה ממנו?

גל לניאדו: אם היתה לי קופת מזומנים והייתי יכול להעביר לו כסף במקום הלוואות - - -

יצחק אהרונוביץ': אבל מה אתה מציע כפתרון?

גל לניאדו: כפתרון, אנחנו יודעים שאנחנו צריכים לפתור את הבעיה.

גל לניאדו: הבעיה כרגע לא נפתרה.

גל לניאדו: אני יכול להגיד דברים קטנים שאנחנו כן יכולים לעשות, לכיוון של פתרון הבעיה.

דובי טל: פוסט-מורטום יהיה.

גל לניאדו: זה התחשבות בכיוון המענקים בתוכנית ההבראה, ועלויות שנוצרו לרשות כתוצאה מאי קבלת האשראי, עלויות שבאו לידי ביטוי בגירעון השוטף של 2005 ושל 2006, חלקם יכוסו במענקי הבראה בהמשך.

גל לניאדו: את זה כבר עכשיו אפשר להבטיח.

דובי טל: למה חלקם?

גל לניאדו: חלקם.

גל לניאדו: כי חלקם לא - - -

קריאות: - - -

גאלב מג'אדלה: רגע, רגע.

גאלב מג'אדלה: מה זה כאן, הפגנה?

גאלב מג'אדלה: מה, אתם מתווכחים אתו עכשיו?

גאלב מג'אדלה: סליחה, אני לא מקבל את זה.

גאלב מג'אדלה: גם חבר הכנסת אזולאי.

גאלב מג'אדלה: אף אחד לא שואל אותו שאלה בלי רשות.

דוד אזולאי: לשאול מותר.

גאלב מג'אדלה: לא, לא מותר לשאול, חמישה אנשים ביחד.

גאלב מג'אדלה: למי הוא יענה?

גאלב מג'אדלה: בבקשה, תשלים את דבריך.

גל לניאדו: אני יכול רק לחזור עליהם.

גאלב מג'אדלה: סיימת את דבריך?

גל לניאדו: כן.

גאלב מג'אדלה: שאלות.

גאלב מג'אדלה: בבקשה.

יחזקאל לביא: לא כל כך שאלה כמו אמירה.

יחזקאל לביא: תוכנית ההבראה, שהוכנה בלשכת היועץ המשפטי של משרד הפנים בתיאום עם היועץ המשפטי של משרד האוצר, בזמנו, כשקבעו את תוכניות ההבראה, נקבע אז שיש לה תוקף חוזי בין המשרד לבין הרשות המקומית.

יחזקאל לביא: זו חתימה של שלושת הגורמים: גם האוצר, גם משרד הפנים וגם הרשות המקומית, על המסמך הזה.

יחזקאל לביא: לכן, ברגע שישנה תוכנית הבראה כזו, אפשר להגדיר אותה כמסמך משפטי.

יחזקאל לביא: ואז המשמעות של זה זה כאילו חוזה בין הרשות לבין משרד הפנים.

יחזקאל לביא: ואם צד אחד לא עמד בהסכם הזה, יש פה הפרת חוזה לכאורה, על פניו.

גאלב מג'אדלה: תודה רבה.

יצחק אהרונוביץ': אני רוצה לשאול שאלה, ברשותך.

יצחק אהרונוביץ': אני לא הבנתי – תסביר לי לאט לאט, לאדם שהעלה את הנושא, עם מה הוא יוצא מפה היום.

יצחק אהרונוביץ': מה הוא מקבל היום ומה הוא מקבל בעוד שבוע.

יצחק אהרונוביץ': תסביר לי את זה עוד הפעם.

גל לניאדו: הוא יוצא היום עם אשרור להבטחה שהוא כבר קיבל, לכך שמשרד הפנים יתחשב, בטווח הקצר, שהוא לא מקבל את האשראי שלא באשמתו, לכן הוא יקבל היקף מענקים גבוה יותר ב-600,000 מאשר לו לא היתה הבעיה קיימת.

יצחק אהרונוביץ': ומה קורה עם המיליון שנשאר?

יצחק אהרונוביץ': עם הפער הזה?

יצחק אהרונוביץ': כי יש פה איזה פער.

גל לניאדו: בנוסף, הוצאות שנגרמו לו כתוצאה מאי קבלת האשראי, ושבאו לידי ביטוי בגירעון השוטף שלו בשנת 2005 ובשנת 2006, יכוסו בחלקן במענקים.

גל לניאדו: כלומר, משרד הפנים מכיר בזה שיש בעיה, שהבעיה קיימת, והיא יצרה לו הוצאות מימון, ויכסה חלק במענקים.

גאלב מג'אדלה: תודה.

גאלב מג'אדלה: שאלה, בבקשה.

שרה מרום שלו: התשובה שלו בחלקה מספקת, אבל זה לא מספק את הרשות המקומית, לשלם משכורת מחר.

שרה מרום שלו: אנחנו בסוף החודש ואתם יודעים טוב מאד שהולכת להיות שביתה כללית על אי תשלום משכורת ברשויות המקומיות.

שרה מרום שלו: זה לא מספק את המועצה לשלם שכר.

שרה מרום שלו: משרד הפנים והאוצר צריכים לדאוג איך משלמים את המשכורת הזאת.

שלמה הוס: גל, אתה מדבר על כיסוי מענקים לשנת 2005 ולשנת 2006.

שלמה הוס: אתה מדבר על כספים מחוץ למסגרת תוכנית ההבראה, או במסגרת תוכנית ההבראה הקיימת?

שלמה הוס: כי התחלת עם זה שזאת המסגרת ואין בלתה.

גל לניאדו: למה השאלה מכוונת?

גל לניאדו: מה שאמרתי להכרה בגירעונות החדשים?

גל לניאדו: בהוצאות החדשות?

שלמה הוס: כן.

גל לניאדו: זה מעבר לתוכנית ההבראה הקיימת.

גל לניאדו: בנוסף.

גל לניאדו: אני רוצה לציין עוד פעם – כי בתחילת הדברים של ראש המועצה היה איזשהו בלבול, ואני תיקנתי בתחילת דבריי אבל רוצה להדגיש: יש תוכנית הבראה אחת למעלה אפרים, שנחתמה ב- 25 ביולי 2006, והיא תוכנית ההבראה התקיפה.

אבי נעים: הייתי רוצה לשאול אם הפתרון שניתן למעלה אפרים בגלל הבעיה, הוא פתרון עקרוני שיינתן גם לשאר הרשויות ביו"ש לאותה בעיה, ובאותו נשימה שחברת הכנסת דיברה על משכורות אני רוצה לומר, שאתמול הוטל עלי עיקול של מס הכנסה בגין אי תשלום כספי ניכויים – החוב שירשתי - שאילו היתה לי ההלוואה, העיקול הזה לא היה מוטל, וכרגע אני – כמו שאמרת: סוף חודש – אין לי פתרון למשכורת למאה עובדים ברשות המקומית.

גאלב מג'אדלה: תודה.

גאלב מג'אדלה: גל, יש לך תשובה?

גל לניאדו: לעניין של בית אריה אין לי כרגע מה להוסיף.

גל לניאדו: הפתרון הוא נקודתי למעלה אפרים עקב הבעיה המתמשכת בהלוואות של מעלה אפרים.

גאלב מג'אדלה: אבל אם יש מועצה מקומית – ולא חשוב כרגע אם מהצד הזה של הקו הירוק או מהצד הזה של הקו הירוק – שנמצאת באותו מצב של מעלה אפרים, אז המדיניות הזאת של משרד הפנים שעכשיו הצגת, חלה עליה?

גל לניאדו: יתרת המענקים שנותרה לי במעלה אפרים לנקודת הזמן, התאריך, של תוכנית ההבראה, שאני יכול לשחרר כסף, אפשרה לי לבצע את המהלך שביצעתי במעלה אפרים.

גל לניאדו: בבית אריה המצב אינו כזה בכלל.

גל לניאדו: בבית אריה יש יתרת מענק, סך הכל, של 200,000 שקל, שמעוכבת כנגד אי עמידה באבן בוחן נקודתית, של אי העלאת הארנונה.

גאלב מג'אדלה: אני לא מדבר על בית אריה.

גאלב מג'אדלה: אם היא לא באותו מצב של מעלה אפרים, ואתה אומר שהם לא עמדו בתנאי תוכנית ההבראה, כלומר: לא העלו את ה-7% ארנונה – אז הם לא עמדו.

גאלב מג'אדלה: אני שואל: אם יישוב נמצא באותם תנאים של מעלה אפרים, המדיניות של משרד הפנים חלה על אחרים?

גל לניאדו: אני לא יכול כרגע להתחייב לגבי רשויות אחרות.

גל לניאדו: כל מקרה אני צריך לבחון לגופו.

גל לניאדו: כי פה הבעיה היא כללית, אבל הפתרון הוא פתרון נקודתי שאפשר היה למצוא למעלה אפרים, בגלל יחס מענקים והלוואות מסוים שהיה לי שם.

גאלב מג'אדלה: תודה רבה.

גאלב מג'אדלה: בבקשה, חבר הכנסת אזולאי.

דוד אזולאי: אני לא יודע.

דוד אזולאי: אני איחרתי, יכול להיות שאתם יודעים: מה הסיבה שאוצר השלטון המקומי לא מעביר הלוואות?

דוד אזולאי: יש איזושהי סיבה או החברה הצרפתית נתנה הנחיה שלא להעביר הלוואות למקומות מסוימים.

שלמה הוס: זאת בדיוק הסיבה.

שלמה הוס: רשויות ביו"ש – אוצר השלטון המקומי לא מוכן לתת הלוואות ארוכות טווח.

שלמה הוס: זה התחיל מהבחירות - - -

דוד אזולאי: סליחה, הם אומרים את זה?

דוד אזולאי: מאיפה אתם יודעים?

שלמה הוס: אני שמעתי את זה באוזניי מיושב ראש הדירקטוריון.

דוד אזולאי: אז בוא נשמע מאיש משרד הפנים.

דוד אזולאי: אני רוצה לשמוע מהם תשובה.

גאלב מג'אדלה: תודה.

גאלב מג'אדלה: יש לך תשובה, גל?

גל לניאדו: בעניין הזה, אולי כדאי שנציגת משרד האוצר תרחיב, בעניין ההלוואות.

גאלב מג'אדלה: בבקשה, גבירתי.

שלי ברוש: קודם כל, אני רוצה להדגיש שאני מטעם החשב הכללי, ולכן אני אתייחס פה רק לנושא האשראי למעלה אפרים.

שלי ברוש: משרד האוצר ומשרד הפנים פרסמו במרץ 2005 קול קורא להעמדת אשראי לרשויות שלא קיבלו אשראי.

שלי ברוש: הגורם היחיד שענה על הקול הקורא הזה והביע נכונות להעמיד אשראי היה אוצר השלטון המקומי.

שלי ברוש: האשראי שהיה למעלה אפרים במסגרת הקול הקורא, נכון לאותו זמן, היה בערך 4 מיליון שקל, ועד לפני 8 חודשים – ותקן אותי, דני, אם אני לא מדייקת – היא קיבלה בערך 2 מיליון שקל מאוצר השלטון המקומי, כנגד המחאות זכות שהחשב הכללי חתם עליהן, ל-45% ממענקי האשראי של מעלה אפרים.

שלי ברוש: מבחינתנו, לא היתה שום מניעה להמשיך לתת להם את יתר האשראי.

שלי ברוש: כשהתקשר אלינו ראש הרשות לראשונה ואמר לנו שיש בעיה עם העמדת האשראי, בדקנו עם אוצר השלטון המקומי, קיבלנו בדיוק את אותה תשובה, תשובה שאני מסכימה עם חבר הכנסת אהרונוביץ', שהיא לא עולה בכלל על הדעת.

שלי ברוש: גם אני וגם סגן החשב הכללי דיברנו עם אוצר השלטון המקומי, ניסינו לבדוק מאיפה הגיעה ההחלטה הזאת שבעינינו היא לא סבירה בכלל.

גאלב מג'אדלה: איזו החלטה?

גאלב מג'אדלה: תגידו לי, אני לא יודע.

שלי ברוש: החלטת מדיניות שלא לתת אשראי לרשויות מעבר לקו הירוק.

קריאה: אתה שומע, אדוני היושב ראש?

קריאה: חמור מאד.

דוד אזולאי: אדוני היושב ראש, מה שהיא אומרת בעצם, זה שישנה החלטה כזאת שיישובים מעבר לקו הירוק לא זכאי להלוואות.

דובי טל: כן, אבל הם לא מעיזים לכתוב את זה.

דוד אזולאי: מה?

דוד אזולאי: אבל היא אמרה את זה.

גאלב מג'אדלה: את מוכנה לחזור?

שלי ברוש: תראה, שוב: אני לא מדברת בשמו של אוצר השלטון המקומי, אני מהחשב הכללי.

שלי ברוש: כשאני שאלתי את סמנכ"ל אוצר השלטון המקומי למה הוא לא נותן אשראי למעלה אפריים ולרשויות אחרות מעבר לקו הירוק – ובדקנו את זה במספר רשויות, לא רק במעלה אפרים, בזמנו – הוא אמר – ושוב, כמו שאתה אומר בצדק, הם לא כתבו את זה – שזו החלטת מדיניות של אוצר השלטון המקומי לא לתת אשראי מעבר לקו הירוק.

שלי ברוש: הוא מוכן לתת אשראי לשנתיים בלבד.

שלי ברוש: זה אשראי שהוא לא בתנאי הקול הקורא.

שלי ברוש: הוא רוצה גם המחאת זכות לשנתיים, שזה בניגוד לתקנות - - - ולכן החשב הכללי לא יכול לאשר את זה.

שלי ברוש: דיברנו אתם, הם לא משנים את ההחלטה שלהם.

שלי ברוש: הקול הקורא אינו הסכם מחייב בין המדינה לבין אוצר השלטון.

שלי ברוש: הוא הביע נכונות להעמיד את האשראי, אנחנו לא יכולים לכפות עליו להעמיד את האשראי.

שלי ברוש: הפתרון היחיד במסגרת הקול הקורא, שקיים בידי האוצר, הוא לקחת את הרשות שאוצר השלטון המקומי לא מוכן להעמיד לה אשראי ולתת אותה למלווה אחר.

שלי ברוש: במקרה של מעלה אפרים, אני לא בטוחה שזה יעזור.

שלי ברוש: זו רשות שכבר קיבלה חלק מהאשראי, ועד כמה שהבנתי מהמועצה, אין מישהו אחר שמוכן להעמיד לה את האשראי.

שלי ברוש: במידה שזה היה אפשרי, היינו עושים את זה.

שלי ברוש: לכן, כרגע, מעלה אפרים לא יכולה לקבל אשראי.

שלי ברוש: משרד האוצר לא יכול לכפות על נותן אשראי לתת אשראי.

שלי ברוש: זו החלטה עסקית-כלכלית שלו.

שלי ברוש: ומכיוון שזו החלטה חד צדדית שלו אני חושבת שמשרד הפנים – והוא אכן נדרש לזה – צריך להתייחס לנושא ההלוואות, איך אפשר לסייע לרשות.

שלי ברוש: בקטע של משרד האוצר – ואני אמרתי את זה מספר פעמים לראש הרשות – אנחנו לא יכולים להכריח מישהו לתת להם אשראי.

יצחק אהרונוביץ': אז מה עושים, שלי?

שלי ברוש: שוב: זה בדיוק העניין.

שלי ברוש: משרד הפנים, ואגף התקציבים במשרד האוצר – במידה שמשרד הפנים ירצה ממנו תוספת – יצטרכו לראות איזו החלטה הם מקבלים.

שלי ברוש: לגבי ראש הרשות – והוא גם אמר לי את זה בזמנו – על חלף אשראי.

שלי ברוש: חלף אשראי זו החלטת מדיניות של משרד הפנים.

גאלב מג'אדלה: תודה רבה.

גאלב מג'אדלה: בבקשה, חבר הכנסת אזולאי.

דוד אזולאי: אדוני היושב ראש, אנחנו יכולים לשבת כאן, ותסלח לי, יכולים לשמוע את התשובות, אבל שמענו דבר שהוא באמת שערורייה.

דוד אזולאי: אם זה נכון מה שהיא אומרת, זאת שערורייה.

דוד אזולאי: זה אומר שיושב פה ראש מועצה, מחייבים אותו בלי שהוא ירצה – הוא לא בעל הבית – קובעים לו שכל מה שמגיע לו יעבור דרך אוצר השלטון המקומי, אבל לקבל הלוואה הוא לא יכול לקבל.

דוד אזולאי: אי אפשר להחזיק את המקל בשני הקצוות.

דוד אזולאי: או שבאים ואומרים לו: אדוני, קח את הכסף שלך, תעביר אותו לאיזה בנק – בבנק אחר יכול להיות שהוא יקבל אשראי.

דוד אזולאי: פה לא נותנים לו להעביר את הכסף שלו למקום אחר, אבל גם לא נותנים לו אשראי.

דוד אזולאי: אני מציע, אדוני היושב ראש, שני דברים: דבר ראשון, במישור העקרוני – מכיוון שהחלטה כזאת היא שערורייה – שיבואו ויחליטו שהיישובים האלה לא שייכים למדינת ישראל – בסדר, אין בעיה.

דוד אזולאי: אז בואו נגמור את זה.

דוד אזולאי: כמו שגוש קטיף היום לא קיים, נחליט שהיישובים האלה לא קיימים.

דוד אזולאי: בסדר, יתנו להם פתרונות אחרים, כפי שנתנו לאנשי גוש קטיף.

דוד אזולאי: אבל כל עוד הם קיימים על המפה, אי אפשר להתעלם מהם.

דוד אזולאי: לכן, מה שאני מציע זה שני דברים: האחד, במישור העקרוני, זה לקיים דיון כאן עם אוצר השלטון המקומי, עם משרד האוצר, עם החשב הכללי, עם כל הנוגעים בדבר, לבוא, לשמוע לאן פניהם מועדות ולקבל כאן החלטה.

דוד אזולאי: שיגידו לנו.

דוד אזולאי: ואם הם אומרים שהם לא מוכנים לתת אשראי לאותן רשויות שמעבר לקו הירוק – אנא מכם שחררו אותם מלהעביר את הכספים שלהם אליכם, לאוצר השלטון המקומי.

דוד אזולאי: זה דבר אחד.

דוד אזולאי: דבר שני: משרד הפנים לא יכול להיות כאן נקי כפיים ולהגיד: אני בסדר.

דוד אזולאי: אתה לא בסדר, משום שאם אין לו פתרון ואתה דורש ממנו – ואני אומר לך: זה בסדר גמור.

דוד אזולאי: עוד הפעם אני חוזר: ראש רשות מקומית שחותם על תוכנית הבראה חייב לעמוד בה, ואם הוא לא עומד בה, אין להתפשר אתו.

דוד אזולאי: זו לא הפקרות.

דוד אזולאי: אבל יחד עם זה, אתה לא יכול לבוא ולהגיד לו: אדוני, תעמוד בתוכנית ההבראה, אבל במסגרת התוכנית אישרנו לך מיליון וחצי שקל, אתה לא מקבל אותם.

דוד אזולאי: איך הוא יכול לעמוד בתוכנית הבראה כזאת?

דוד אזולאי: איך?

דוד אזולאי: לכן אני דורש מכם: אתם, אנשי משרד הפנים, תנו את הפתרונות.

דוד אזולאי: מבחינתי הפתרון יכול להיות מענק.

דוד אזולאי: כן, מענק, כדי שהוא יוכל לעמוד בתוכנית ההבראה.

גאלב מג'אדלה: תודה רבה.

גאלב מג'אדלה: בבקשה.

שלי ברוש: אני רק רוצה להדגיש לפרוטוקול – כי אני לא שקטה אם זה לא מדויק – הדברים נמסרו לנו בשיחות על ידי אוצר השלטון המקומי.

שלי ברוש: אנחנו לא מדברים בשמם - - -

דוד אזולאי: את מגנה עליהם, ואנחנו סומכים על כל מילה שאמרת.

שלי ברוש: אני יודעת שהוועדה פנתה לאוצר השלטון המקומי לקבל תשובות, אני לא יודעת אם קיבלה תשובה.

שלי ברוש: אני מאמינה שאם יישאלו ישירות, יכול להיות שאולי הם יענו משהו אחר.

שלי ברוש: אלה המסרים שאנחנו קיבלנו.

דובי טל: אדוני היושב ראש, הם לא עונים לנו גם.

דובי טל: על בקשת ההלוואה, הם לא אומרים לך: שלילי.

דובי טל: הם לא עונים לך בכלל.

דובי טל: רק כשאתה בא אליהם לדבר בעל פה עם מנכ"ל הבנק, מר דוד קפאח – אפשר לצטט בעיתון גם, לאור השמש – מר קפאח מנכ"ל הבנק, ויושב ראש הבנק, מר משה קלאצ'ין.

דובי טל: אומרים לך במפורש: לאחר ההתנתקות לא תקבל הלוואה לזמן ארוך.

דובי טל: זמן קצר – כמה שאתה רוצה.

דובי טל: זמן ארוך, לא תקבל.

גאלב מג'אדלה: בבקשה, אדוני.

דניאל ביטון: אני מצר על כך שלא יושב פה נציג מהשלטון המקומי.

דניאל ביטון: כי אני חושב שזו שערורייה.

דניאל ביטון: כל הכספים שלנו מועברים דרך דרך בנק אוצר השלטון המקומי, וזו שערורייה שאנחנו חסרי אונים בקטע הזה, ונותנים להם להעביר את הכספים.

דניאל ביטון: כי אני חושב שהאוצר פה היה צריך להטיל וטו על בנק אוצר השלטון המקומי, ולא להעביר להם את הכספים.

דניאל ביטון: אותי לא מעניין הבנק, שלי.

דניאל ביטון: אותי מעניין האוצר.

דניאל ביטון: לא יתכן ששמונה חודשים הם דורשים ממני – אדוני חבר הכנסת – לעמוד בתוכנית הבראה, שמונה חודשים לא נמצא פתרון.

דניאל ביטון: מחר, גבירתי חברת הכנסת, מנתקים לי חשמל ביישוב.

דניאל ביטון: מנתקים לי חשמל.

דניאל ביטון: מים מנתקים.

דניאל ביטון: אני מדבר על הישרדות, רבותיי, על הישרדות, לא רק משכורות.

דניאל ביטון: הישרדות.

דניאל ביטון: התושבים אצלי הם בני ערובה.

דניאל ביטון: אני שמונה חודשים בן ערובה בין המשרדים, בין האוצר לבין משרד הפנים.

דניאל ביטון: אותי זה לא מעניין.

דניאל ביטון: אני רוצה מיידית ועוד אתמול מענקים כדי לפתור את הבעיה הזאת.

דניאל ביטון: זאת שערורייה.

דניאל ביטון: ואני ארים טלפון לעדי אלדר אחרי שאסיים פה.

גאלב מג'אדלה: תודה רבה.

גאלב מג'אדלה: שמענו את הדברים.

גאלב מג'אדלה: אמרת את זה במהדורה ראשונה.

גאלב מג'אדלה: אתה אומר אותם שוב לכבוד חבר הכנסת אזולאי?

גאלב מג'אדלה: אזולאי מזדהה אתך בלי שתשמיע אותם.

גאלב מג'אדלה: אנחנו מסכמים.

יצחק אהרונוביץ': לפני הסיכום, שנייה.

יצחק אהרונוביץ': יש פה – אני אומר את זה לפנים ולאוצר – יש פה סעיף בהסכם, שאני רק אקריא אותו בחצי דקה: "בהקשר זה יצוין כי בסעיף 10 ב"קול קורא", כי במידה שמלווה האשראי לא יעמיד אשראי בהתאם להתחייבותו, רשאים משרד הפנים והאוצר - - -" – זה אתם – "לאפשר לרשות המקומית לעיל, למחות את זכותם לכל מלווה אחר, אולם לא ניתן לכפות על השלטון המקומי להמשיך - - -".

יצחק אהרונוביץ': כלומר, אתם רשאים להגיד להם: רבותיי, תעצרו, אני לוקח מלווה אחר, בנק אחר, לא משנה מה.

יצחק אהרונוביץ': תעשו את זה, תפעילו את הסמכות שלכם.

דוד אזולאי: אבל בנק אחר לא ייתן להם.

שלי ברוש: אני אמרתי את זה.

דוד אזולאי: יצחק, בנק אחר לא ייתן להם כי הם לא עובדים אתו.

דניאל ביטון: שנייה, רגע.

דניאל ביטון: יש היום כסף שעומד למעלה אפרים, רבותיי, מענק, 600,000 שקלים, האוצר מעכב לנו את זה ואני – מחר אין לי חשמל.

דניאל ביטון: האוצר מעכב לי את הסכום הזה.

דניאל ביטון: זה מענק.

גאלב מג'אדלה: למה האוצר מעכב את זה?

גאלב מג'אדלה: האוצר מעכב את זה?

דניאל ביטון: שהאוצר יענה.

שלמה הוס: אותם 600,000 שקל שגל דיבר עליהם, במענקים שמשרד הפנים רוצה לעזור לנו ולקדם, במסגרת התוכנית, האוצר כרגע, חשב האוצר, אושיק בן עטר, מעכב למעלה משבוע.

שלי ברוש: חשב משרד הפנים.

שלמה הוס: חשב משרד הפנים.

קריאה: לא משנה.

שלי ברוש: - - -

שלמה הוס: מעכב אותם למעלה משבוע, ואנחנו מתנתקים מהחשמל.

גאלב מג'אדלה: אדוני הגזבר, זו פעם שנייה.

גאלב מג'אדלה: בשלישית אתה בחוץ.

גאלב מג'אדלה: אתה יכולת לפגוש אותה, אתה לא צריך את ועדת הפנים.

גאלב מג'אדלה: עם כל הכבוד לך.

גאלב מג'אדלה: אתה לא צריך אותי.

גאלב מג'אדלה: תפגוש אותה באוצר, תדבר אתה.

גאלב מג'אדלה: אדוני ראש המועצה אמר שאתם מעכבים את ה-600,000 שקל.

גאלב מג'אדלה: זה נכון?

שלי ברוש: כבוד היושב ראש, שמעתי על זה עכשיו לראשונה, אני אצא מהוועדה ואבדוק את זה, אני אבדוק עם חשב משרד הפנים מה בדיוק העניין שם, ונראה מה התשובה.

שלי ברוש: ולשאלתו של חבר הכנסת - - -

גאלב מג'אדלה: אני רוצה עוד היום תשובה, לאחר שאת בודקת, מדוע מענקים שנותן משרד הפנים לרשות, לחמצן, לשלם את ה-70,000 שקל לחשמל ועוד כמה דברים קטנים, מדוע זה מעוכב.

גאלב מג'אדלה: במקביל, אני רוצה שגם ראש המועצה יקבל תשובה.

גאלב מג'אדלה: אנחנו מדברים על 600,000 שקל שמשרד הפנים אישר אותם, מיום שלישי.

גאלב מג'אדלה: אנחנו היום ביום שני, אחרי שבוע פחות יום.

גאלב מג'אדלה: על זה אני רוצה תשובה נקודתית כרגע, עוד היום.

שלי ברוש: רק עוד משפט, ברשותך.

גאלב מג'אדלה: כן, בבקשה.

שלי ברוש: לדברים שאמר חבר הכנסת אהרונוביץ', ואמרתי את זה בדבריי: זה נכון, אנחנו יכולים לקחת את שני מיליון השקל הנותרים של האשראי למעלה אפרים ולתת את הזכות לתת אשראי למלווה אחר.

שלי ברוש: הבעיה היא שאין למי.

שלי ברוש: אין נותן אשראי אחר שמוכן.

שלי ברוש: בשמחה נעשה את זה.

אבי נעים: משפט אחרון, כבוד היושב ראש, ברשותך.

אבי נעים: אני לא חושב שמדובר פה בהרבה כסף.

אבי נעים: ולדעתי, אם יורשה לי, צריכה לצאת מפה אזושהי הצהרה, שרשויות שמופלות – לא בגלל פן מסחרי – ושעומדות בכל יעדי תוכנית ההבראה – משרד הפנים ייתן להן פתרון בדמות מענק במקום הלוואות, כי הרשויות הן בסופו של דבר אלה שמטפלות בבני אדם, בתושבים.

גאלב מג'אדלה: אנחנו לא יכולים לנהל את משרד הפנים.

גאלב מג'אדלה: אנחנו יכולים לפקח על פעולותיו.

גאלב מג'אדלה: אנחנו לא יכולים להגיד לו: תן מענק לזה, תן הלוואה לזה, תגדיל לזה, תקטין לזה.

אבי נעים: אתה יכול להגיד לו: תן פיתרון למי שאין פיתרון.

גאלב מג'אדלה: פיתרון כן.

גאלב מג'אדלה: אנחנו יכולים לדרוש שמשרד הפנים יתמודד עם הבעיה וייתן פיתרון על הצד הטוב ביותר ובצורה המהירה ביותר.

גאלב מג'אדלה: זה כן.

גאלב מג'אדלה: אבל אנחנו לא יכולים לנהל את המשרד במקומו.

גאלב מג'אדלה: אני רק רוצה להקריא לכם, פנים-אוצר, קיבלנו מהגברת לילי פיינטוך תשובה לגבי מעלה אפרים, שאומרת: הרשות חתמה על תוכנית הבראה בשנת 2003, המועצה אכן מתקשה להשיג אשראי למרות שלרשות יש המחאת זכות, כנראה בשל היותה רשות ביו"ש.

גאלב מג'אדלה: החלופות להלוואות הינן מענקי הבראה, ולשם כך אמור משרד האוצר להוסיף מקורות.

גאלב מג'אדלה: נכון להיום לא ניתנה חלופה".

גאלב מג'אדלה: זה ידוע לך?

שלי ברוש: שוב, אני חוזרת: אני ממשרד החשב הכללי, אני לא מוסמכת להוסיף מקורות.

גאלב מג'אדלה: אבל אתם עדיין באוצר, במשרד אחד, נכון?

שלי ברוש: כן.

גאלב מג'אדלה: אז אני מציע קודם כל שתבדקו – את רוצה את המסמך?

שלי ברוש: ראיתי את זה בדברי הוועדה, אבל אני מציעה לפנות בצורה מסודרת לרכז פנים באגף התקציבים, ואני מניחה שהוא גם מכיר את הסיפור.

שלי ברוש: זה לא תחום עבודתי, ונראה לי שזו פשוט לא תהיה תשובה מלאה לוועדה.

גאלב מג'אדלה: קודם כל, תשתמשי באינפורמציה לשם בדיקה אצלכם, ואנחנו גם נבדוק.

גאלב מג'אדלה: מצד שני, מה אומר לניאדו?

גל לניאדו: זו בדיוק הבעיה שידועה.

גל לניאדו: אין לי מה להוסיף על מה שאמרתי.

גל לניאדו: זה מחזק את דבריי.

גל לניאדו: אנחנו יודעים את הבעיה.

גאלב מג'אדלה: אנחנו נקיים קודם כל דיון לסיכום עם אוצר השלטון המקומי, נזמין גורמים נוספים – אם זה הממונה על שוק ההון ואם זו המפקחת על הבנקים, ועוד גורמים נוספים.

גאלב מג'אדלה: יש לכם בעניין הזה הצעה, כדי שנוכל לקדם את נושא הרשויות שיש אתן בעיות בתחום הזה, בדומה לזה?

גל לניאדו: ככל שאני יודע, כמות הרשויות שלא מקבלת אשראי מבנק אוצר השלטון המקומי, היא גדולה ומתחלקת לכמה קבוצות.

גל לניאדו: בעניין הזה טרם חלה התקדמות בטיפול, ויש קבוצות אחרות שכן חלה התקדמות בטיפול.

גאלב מג'אדלה: והן היום סדר גודל של עשרים רשויות?

דוד אזולאי: אני רק רציתי לשאול שאלה אינפורמטיבית.

דוד אזולאי: האם רשויות שנמצאות מעבר לקו הירוק חברות במרכז השלטון המקומי?

קריאות: כן.

קריאות: כן.

יחזקאל לביא: משלמות מסים גם.

גאלב מג'אדלה: אתה מעלה בדעתך שלא?

יחזקאל לביא: אני אומר לך את ההמשך: אוצר השלטון המקומי כבר לא שייך היום - - -

דוד אזולאי: - - -

גאלב מג'אדלה: אנחנו מסכמים.

גאלב מג'אדלה: אנחנו מבקשים ממשרד הפנים ומגבירתי ממשרד האוצר, להעביר את המסר – מה אתם עושים מחר בבוקר בשילוב ידיים, כדי שנוכל לתת מענה לבעיה ארוכה ההולכת ומחמירה.

גאלב מג'אדלה: אנחנו נבדוק דברים בערוצים נוספים, מה ואיך אפשר לעשות.

גאלב מג'אדלה: אני יודע שהאוצר בתוכו עושה מספר ממלכות.

גאלב מג'אדלה: זה החשב הכללי וזה זה - זה נוח לכם, אנחנו מכירים את זה.

גאלב מג'אדלה: יכול להיות שזה נוח לכם בשלב מסוים, אבל זה לא נוח לכם ולא יהיה נוח לכם כמדיניות, וכמשרד שרוצה להוביל מדיניות.

גאלב מג'אדלה: אנחנו לא מתעסקים בתוך הבית – זה חשב כללי וזה אגף תקציבים – בשבילנו זה אוצר.

גאלב מג'אדלה: אז להבא נזמין מהאוצר שלושה אנשים, כדי לקבל תשובה ומענה.

גאלב מג'אדלה: אדוני רוצה לומר משהו?

שלמה הוס: כן, אדוני היושב ראש, שאלת את נציגי הפנים והאוצר לגבי הצעות לפתרונות הבעיה מול אוצר השלטון המקומי.

שלמה הוס: לא שמעתי משם תשובה, אני יכול להציע הצעה לאוצר.

שלמה הוס: בדיוק כמו שאוצר השלטון מפר הסכם חתום בינו לבין האוצר לגבי מתן הלוואות לרשויות האלה, באותה מידה משרד האוצר יכול להפסיק להעביר את כספי הרשויות דרך אוצר השלטון המקומי.

שלמה הוס: הם עושים על זה הרבה מאד כסף, כסף יפה - - -

גאלב מג'אדלה: על זה אנחנו נדבר בדיון שיתקיים כאן, כאשר יהיו כל הצדדים.

שלמה הוס: אז בבקשה, הצעה.

שלי ברוש: אז אפשר - למדינת ישראל יש הסכם עם אוצר השלטון המקומי להעביר את כל ההעברות לרשויות המקומיות דרכו, ואנחנו נמשיך לכבד אותו עד תום ההסכם, אלא אם כן הוא יסתיים.

גאלב מג'אדלה: כן.

גאלב מג'אדלה: אנחנו גם רוצים שמדינת ישראל והאוצר יכבדו הסכמים, אבל אנחנו רוצים גם שהחתומים בצד השני יכבדו אותם.

יצחק אהרונוביץ': אני מבקש, אדוני היושב ראש, בהמשך להצעה שלך, רק לתחם את זה בזמן.

יצחק אהרונוביץ': שיישבו שני המשרדים ותוך שבוע יבואו עם פתרון.

יצחק אהרונוביץ': זה מה שאני מבקש.

דוד אזולאי: תן להם שבועיים.

שלי ברוש: הפתרון הזה לא יכול להתייחס למישהו שהוא חיצוני למערכת.

שלי ברוש: אנחנו לא יכולים לחייב מישהו אחר לתת אשראי.

קריאות: אתם יכולים את המענקים לתת.

קריאות: בדיוק.

יצחק אהרונוביץ': אתם יכולים למצוא פתרון אחר ליישוב.

יצחק אהרונוביץ': להחליף את ההלוואות במענקים.

גאלב מג'אדלה: אנחנו לא מדברים על פתרון שאין לכם בהישג יד או שליטה.

גאלב מג'אדלה: אנחנו מדברים על פתרון חלופי, זמני, שנמצא בידיכם, בלי שום קשר למי שאין לכם שליטה עליו, במקרה הזה בנק אוצר השלטון המקומי.

גאלב מג'אדלה: יחד עם זאת, אני מציע למשרד הפנים שמופקד על הרשויות, שיפנה בנוסף לנו גם למספר גורמים שיושבים כרגע למועצה על הווריד, כמו חברת חשמל, כמו מקורות.

גאלב מג'אדלה: גורמים כאלה, שהם בשליטת הממשלה עדיין.

גאלב מג'אדלה: אתם עדיין שולטים שם, נכון?

גאלב מג'אדלה: לא איבדתם שליטה, זה לא אוצר השלטון המקומי.

גאלב מג'אדלה: אנא ממך תפנו למקורות, לחברת החשמל, שיתאזרו בסבלנות עד שנקדם שוב את הדברים.

גאלב מג'אדלה: אני מקווה שנוכל לעשות את הדיון הזה בהקדם.

גל לניאדו: אני חייב להגיב למה שאמרת:

גל לניאדו: אם אתה מתכוון שקבוצת הרשויות הזאת תבודל משאר הרשויות, בגלל בעיה ייחודית לה, ותטופל בצורה אחרת מבחינת המענקים – כלומר: מענקים במקום הלוואות – אם זו היתה כוונתך, אני חייב שזה יצוין שזו צריכה להיות החלטה - - -

גאלב מג'אדלה: סליחה, סליחה.

גאלב מג'אדלה: זו לא היתה כוונתי, אל תשיב לי על דבר שלא התכוונתי.

גאלב מג'אדלה: אין לי כוונה להבדיל רשויות מרשויות ולהעדיף רשויות על רשויות.

גאלב מג'אדלה: אני רוצה שתתמודד עם בעיה שאתם יצרתם.

גאלב מג'אדלה: אתם חתמתם על הסכם הבראה – מה את מתפלאה?

שלי ברוש: לא, אני רק מציינת - - -

גאלב מג'אדלה: סליחה, מי חתם עם אוצר השלטון המקומי?

גאלב מג'אדלה: סבתא שלי?

גאלב מג'אדלה: לא אתם חתמתם?

גאלב מג'אדלה: לא מדינת ישראל?

גאלב מג'אדלה: לא אתם, האוצר?

גאלב מג'אדלה: לא אתם?

גאלב מג'אדלה: אתם חתמתם עם גורם שלא עומד בהסכם.

גאלב מג'אדלה: אתם צריכים לפתור את הבעיה.

גאלב מג'אדלה: לא אני.

גאלב מג'אדלה: להבא תחתמו עם מי שעומד בתנאי ההסכם.

גאלב מג'אדלה: אני עד עכשיו הייתי מאופק מאד.

גאלב מג'אדלה: זה חוצפה לחתום עם רשות ואחר כך לא לעמוד בתנאי ההסכם.

גאלב מג'אדלה: ההלוואות האלה הן חלק אינטגרלי מהצלחת ההבראה.

גאלב מג'אדלה: זה מרכיב חשוב מאד.

גאלב מג'אדלה: זה 50% מתוכנית ההבראה.

גאלב מג'אדלה: מה זה אוצר השלטון המקומי, הצרפתים?

גאלב מג'אדלה: באים לחגוג כאן?

גאלב מג'אדלה: רק יודעים לעשות רווחים?

גאלב מג'אדלה: רק יודעים לחתום על הסכם ולקבל בנק ב-76%?

גאלב מג'אדלה: הם גם מתעללים ברשויות אחרות, שגם הן עומדות בהסכמי הבראה.

גאלב מג'אדלה: מה זה?

גאלב מג'אדלה: הפכנו להיות כאן מדינה של מאפיה?

גאלב מג'אדלה: מה זה, לא מכבדים הסכם?

גאלב מג'אדלה: בנק בישראל לא מכבד הסכם?

גאלב מג'אדלה: אנחנו נזמין אותם בשבועות הקרובים.

גאלב מג'אדלה: אנחנו לא מוכנים לקבל שום תירוץ.

גאלב מג'אדלה: יחד עם זאת, גם אתם צריכים לפעול.

גאלב מג'אדלה: אני רוצה להודות ליצחק על הדיון המהיר, אני רוצה להודות לצוות הוועדה ולכולם, הישיבה נעולה.